Drie kinders van SA gesin dood in NZ(Argieffoto: Canterbury Police/Facebook) ’n Suid-Afrikaanse gesin wat sowat drie weke gelede in Nieu-Seeland aangekom het, se drie kinders is Donderdagaand dood aangetref. Die polisie en nooddienste is kort na 22:00 (NZ tyd) na ’n eiendom in Parkside, Timaru, ontbied waar die drie kinders, ’n tweejarige tweeling en nog ’n kind (6), dood gevind is. ’n Vrou is ook by die eiendom aangetref en na ’n hospitaal in Timaru geneem waar sy in ’n stabiele toestand is. “Die ondersoek na hierdie tragiese voorval is nog in ’n baie vroeë stadium, maar ons kan bevestig dat niemand anders gesoek word in verband met die dood van die drie kinders nie,” het insp. Scott Anderson, ’n polisiewoordvoerder, gesê. Die gesin het volgens die polisie verlede week in Timaru aangekom nadat hulle eers in kwarantyn was met hul aankoms in Nieu-Seeland vanaf Suid-Afrika. Timaru is ’n hawestad in die suidelike Canterbury-streek, sowat 157 km suidwes van Christchurch. “Die polisie werk steeds om al die naasbestaandes in kennis te stel en om daardie rede, en om die privaatheid te beskerm van almal wat deur die tragedie geraak word, sal die polisie nie in die stadium enige verdere besonderhede rakende die slagoffers bekend maak nie,” het Anderson gesê. Stuff.co.nz, ’n digitale nuusplatform in Nieu-Seeland, berig die kinders se ouers is albei dokters en dat die eiendom waar hulle tuisgegaan het glo as behuising vir personeel van ’n hospitaal gebruik word.